طبقات اکبری

زمرہ:1600ء کی دہائی کی کتابیں
زمرہ:1593ء کی کتابیں
زمرہ:سلطنت مغلیہ سے متعلق کتب

طبقات اکبری ہندوستان کی عام تاریخ ہے۔ اِس کے مؤلف نظام الدین احمد (متوفی 7 نومبر 1594ء) تھے۔طبقات اکبری اگرچہ اغلاط سے خالی نہیں، بالخصوص اِس میں سالوں کے متعلق غلطیاں کثرت سے موجود ہیں لیکن باوجود اِس کے ہندوستان کی عمومی کتب ہائے تواریخ میں ایک خاص وقعت اور اہمیت رکھتی ہے، کیونکہ یہ پہلی کتاب ہے جو اِس موضوع پر لکھی گئی ہے اور اِس کا طرزِ ترتیب اِس درجہ پسندیدہ ہے کہ مابعد کے مورخین نے اِس کا اتباع کیا ہے۔ محمد قاسم فرشتہ نے اپنی مشہور تاریخ تاریخ فرشتہ بالکل اِسی کے نمونے پر لکھی ہے۔ ملا عبدالقادر بدایونی کی کتاب منتخب التواریخ کا ماخذ بھی یہی کتاب ہے۔

 تفصیلات متن 
جس کی ابتدا ابو منصور سبکتگین کے عہد حکومت یعنی 367ھ/977ء سے ہوتی ہے اور اختتام 1002ھ/ 1594ء کے واقعات پر ہوتا ہے۔ملا عبدالقادر بدایونی نے اِس کتاب کو طبقات اکبرشاہی کے نام سے یاد کیا ہے۔ مصنف روضۃ الطاہرین نے اِس کا نام سلطان نظامی بھی لکھا ہے لیکن تاریخی نام طبقات اکبری ہی مشہور ہے۔  طبقات اکبری کا ماخذ 26 معتبر و مستند کتب ہائے تواریخ ہیں اور اِس کے علاوہ میر محمد معصوم بکھری بھی اِس کی تدوین میں شریک رہے۔ بعد ازاں جن مؤرخین نے عہد اکبری کی تواریخ مرتب کی ہیں، اُن کا ماخذ طبقات اکبری ہی رہا ہے۔نبی احمد سندیلوی: تذکرہ مورخین،  صفحہ 43، مطبوعہ مطبع سلیمانی، بنارس۔ 1936ء  مؤلف نظام الدین احمد نے اِس کتاب کو جلال الدین اکبر کے سینتیسویں سالِ جلوس یعنی 1593ء میں شروع کیا اور اواخر  1594ء میں اپنی وفات سے چند مہینے قبل مکمل کر لیا تھا۔حکیم شمس اللہ قادری: مؤرخین ہند،  صفحہ  10۔ مطبوعہ حیدرآباد دکن، 1932ء 

 ماخذ کتب 
مؤرخ رومیش چندر مجمدار کی تحقیق کے مطابق طبقات اکبری کا ماخذ 29 کتب ہیں۔Majumdar, R.C. (ed.) (2006). The Delhi Sultanate, Mumbai: Bharatiya Vidya Bhavan, p.757
تاریخ یمینی
زین الاخبار
روضۃ الصفا
تاج المآثر
خزائن الفتوح
تغلق نامہ
طبقات ناصری
تاریخ فیروز شاہی
فتوحات فیروزشاہی
تاریخ مبارک شاہی
تاریخ فتوح السلاطین
تاریخ محمود شاہی ہندوی کلاں
تاریخ محمود شاہی ہندوی خورد
تاریخ محمود شاہی گجراتی
ماثر محمود شاہی گجراتی
تاریخ محمدی
تاریخ بہادرشاہی
تاریخ بہمنی
تاریخ ناصری
تاریخ مظفرشاہی
تاریخ میرزا حیدر دوغلت
تاریخ کشمیر
تاریخ سندھ
تاریخ بابری (بابر نامہ)
واقعات بابری
تاریخ ابراہیم شاہی
واقعات مشتاقی
واقعات ہمایونی

 طبقات 
طبقاتِ اکبری ایک مقدمہ،  نو طبقات اور ایک ضمیمہ بطور خاتمے پر مشتمل ہے۔

 مقدمہ 
مقدمہ میں سلطنت غزنویہ کے سلاطین اور اولادِ سبکتگین کے تذکرہ پر لکھا گیا ہے۔ یہ مقدمہ 367ھ سے 582ھ (977ء تا 1186ء) کی تاریخ ہے۔

 طبقہ اول 
طبقہ اول میں دہلی سلطنت کے سلاطین کا تذکرہ لکھا گیا ہے جو سلطان شہاب الدین غوری کے زمانے سے لے کر مغل شہنشاہ جلال الدین اکبر کے اڑتیسویں سال جلوس تک یعنی 1178ء سے 1593ء تک مفصل تاریخ ہے۔

 طبقہ دؤم 
طبقہ دوم میں دکن کے سلاطین کا احوال لکھا گیا ہے جو 1347ء سے 1593ء تک کا احاطہ کرتا ہے۔

 طبقہ سوم 
طبقہ سوم میں گجرات کے سلاطین کا تذکرہ موجود ہے جو 1300ء سے 1572ء تک کی تاریخ ہے۔

 طبقہ چہارم 
طبقہ چہارم میں سلاطین بنگال کا تذکرہ ہے جو 1340ء سے 1576ء تک کی تاریخ ہے۔

 طبقہ پنجم 
طبقہ پنجم میں سلاطین مالوہ کا تذکرہ مفصل بیان کیا گیا ہے جو 1406ء سے 1569ء تک کی تاریخ ہے۔

 طبقہ ششم 
طبقہ ششم میں سلاطین جونپور کا تذکرہ لکھا گیا ہے جو 1382ء سے 1476ء تک کی تاریخ ہے۔

 طبقہ ہفتم 
طبقہ ہفتم میں شاہان سندھ و سلاطین سندھ کا تذکرہ موجود ہے جو 705ء سے 1592ء تک کی تاریخ ہے۔

 طبقہ ہشتم 
طبقہ ہشتم میں سلاطین کشمیر کا تذکرہ لکھا گیا ہے جو 1346ء سے 1586ء تک کی تاریخ ہے۔

 طبقہ نہم 
طبقہ نہم میں سلاطین ملتان کا احوال مفصل لکھا گیا ہے جو 1443ء سے 1517ء  تک کی تاریخ ہے۔

 خاتمہ (ضمیمہ) 
ضمیمہ یعنی خاتمہ کتاب میں ہندوستان کی بعض خصوصیات لکھی گئی ہیں۔

 اشاعت 
طبقات اکبری پہلی بار مطبع منشی نول کشور سے 1875ء میں لکھنؤ سے شائع ہوئی۔

 حوالہ جات 

 مزید دیکھیے 

 نظام الدین احمد

 حوالہ جات